”Det er politiet - huset er omringet! Du skal komme ud med hænderne frit fremme, hvor vi kan se dem!” Sådan blev der råbt gennem en megafon i Ulsted klokken otte i morges, hvor der udspillede sig en politiaktion, som nok kunne forårsage, at nogen i området fik morgenkaffen galt i halsen. Et samarbejde mellem Midt- og Vestjyllands Politi og Nordjyllands Politi resulterede i anholdelsen af en lokal mand, som er mistænkt for at have deltaget i et røveri i et privat hjem i nærheden af Lemvig for en måneds tid siden. - Hvis der er mistanke om, at det kan være en farlig gerningsmand, så tager man ikke nogen chancer, siger Thomas Hald, politikommissær i Central Efterforskning ved Midt- og Vestjyllands Politi. Han kan godt forstå, hvis situationen har vakt opsigt i den lille by, men forsikrer ellers om, at forløbet har været ganske ukompliceret. - Vi har anmodet Nordjyllands Politi om at sætte en anholdelsesaktion op, hvilket er kutyme, når det skal foregå i deres politikreds. Det har nok virket en smule voldsomt for eventuelle forbipasserende, men det foregik i ro og mag og var egentlig ellers udramatisk, siger Thomas Hald. Midt- og Vestjyllands Politi havde tre patruljevogne til stede under aktionen, og de kørte den anholdte til Vestjylland, hvor han bliver fremstillet i grundlovsforhør ved Retten i Holstebro klokken 13.30. Politiet har på nuværende ikke yderligere informationer i sagen om røveriet i Lemvig, da efterforskningen endnu ikke er afsluttet.

Opsummering:
Tidligt i morges var politiet mødt talstærkt op på en villavej i Ulsted, hvor de anholdt en mand, som er mistænkt for at have medvirket i et røveri i Vestjylland.